
ΠΑΡΟΥΣΙΑΣΗ ΤΟΥ ΒΙΒΛΙΟΥ «ΤΟ ΣΥΝΔΙΚΑΤΟ ΤΟΥ ΠΥΡΟΣΒΕΣΤΗ»

ΟΜΙΛΙΑ ΤΟΥ ΠΡΩΤΟΥ ΠΡΟΕΔΡΟΥ ΤΗΣ ΠΑΝΕΛΛΗΝΙΑΣ ΕΝΩΣΗΣ ΥΠΑΛΛΗΛΩΝ ΠΥΡΟΣΒΕΣΤΙΚΟΥ ΣΩΜΑΤΟΣ (Π.Ε.Υ.Π.Σ) 
Συνάδελφοι, πριν μπούμε στο κυρίως θέμα, θα ήθελα να πω δυο λόγια με βάση κάποια πράγματα που ειπώθηκαν και ακούστηκαν.

Θέλω να σας διαβεβαιώσω πως όσα εκφράσω συνοδεύονται με εκτίμηση και σεβασμό. Δεν θα μπορούσε να γίνει διαφορετικά, γιατί αυτά τα κουβαλάω πάντοτε μαζί μου, εσείς κρίνετε.  
Δεν το λέω αυτό σαν συγκάλυψη για να σφάξω με το βαμβάκι αλλά μήπως και προκύψουν κάποια ερεθίσματα για αφύπνιση χωρίς προσωποποιήσεις και εξειδικεύσεις.

Όλα καλά λοιπόν, και αυτά που είναι κακά και αυτά καλά. Όταν όμως επισημαίνουμε τον κίνδυνο δεν επιτρέπεται να τον απαλύνουμε και να τον εξωραΐσουμε. Αυτό είναι πολύ κακό, ανεπίτρεπτο και απορρίπτεται.

Ο κίνδυνος δεν είναι τρυφερός, κουβαλάει πολλά δεινά και πολύ πόνο, δε μερώνεται, δεν καλλωπίζεται και δεν ευπρεπίζεται με τεχνάσματα δόλια και πανούργα, από όλους αυτούς πουν τον δημιουργούν και βάζουν σε ενέργεια.

Ο κίνδυνος δεν έχει ανθρώπινους και κοινωνικούς κανόνες. Είναι τραχύς και ανελέητος και επιβάλλεται να τον αντιμετωπίσουμε όπως αρμόζει κάθε φορά, όλοι εμείς, όλοι μαζί χωρίς καμιά ανοχή και υποχώρηση, μέχρι να τον σβήσουμε τελείως.

Αγαπητοί προσκεκλημένοι συνάδελφοι και φίλοι, σας χαιρετώ και σας. Ευχαριστώ για την πρόσκληση και τη δυνατότητα να εκφραστώ.

Ως προς τη σημερινή παρουσίαση του βιβλίου με αντικείμενο τη δημιουργία συνδικαλισμού και την πορεία του στο Πυροσβεστικό Σώμα τη χαιρετίζουμε.

Όπως για κάθε άλλο βιβλίο έτσι και γι΄ αυτό ισχύουν τα ίδια κριτήρια ως προς τις ανάγκες που θέλει να υπηρετήσει. Θα κριθεί για την περιεκτικότητα και το σύνολο του περιεχομένου του, καθώς και για τα γεγονότα στην εξέλιξή τους. Ακόμη για την ακρίβεια και την ειλικρίνεια χωρίς στρεβλώσεις και παραποιήσεις. Για το ποιες ήταν και είναι οι ανάγκες. Για την εφαρμογή και την καθαρότητα των στόχων και των σκοπών. Για την τακτική και την πρακτική που ακολουθήθηκε. Για το ρόλο διαφόρων προσώπων που συνέβαλαν και εφάρμοσαν αρνητικούς χειρισμούς. Για το ποιοι ανταποκρίθηκαν στο πλαίσιο των καθηκόντων και των υποχρεώσεών τους. Για το αν έχει προωθηθεί η πραγματική ενότητα μεταξύ των πυροσβεστών και η σύνδεσή μας με όλο το εργατικό κίνημα. Για τις παρεμβάσεις εξωγενών εξωσυνδικαλιστικών παραγόντων. Για το αν έχει αλλάξει η πορεία και ο προσανατολισμός των Συνδικαλιστικών οργάνων των πυροσβεστών. Για το αν έχουν προβληθεί και αναπτυχθεί οι διεκδικήσεις και οι απαιτήσεις για τα δικαιώματα και τα αιτήματά μας, ποιες πραγματικά αγωνιστικές δράσεις έχουν αναπτυχθεί και έχουν γίνει όλα αυτά τα χρόνια μέχρι και σήμερα 32 ολόκληρα χρόνια μετά, για το κοινό όφελος όλων των πυροσβεστών, του Πυροσβεστικού Σώματος και της κοινωνίας μας.

Αγαπώ το βιβλίο και πιστεύω πως ένα πραγματικά καλό βιβλίο, με πραγματικά καλό περιεχόμενο που αποτυπώνει τα πράγματα, τον αγώνα και τη δράση των ανθρώπων του Λαού, με ειλικρίνεια καθαρότητα και αλήθεια, αποτελεί και είναι πάντα ένας καλός φίλος, σύμμαχος και οδηγός για κάθε άνθρωπο με καλές προθέσεις.

Ο Συνδικαλισμός στο Πυροσβεστικό Σώμα δεν ήταν αποδεκτός και δεν επιβλήθηκε από τα πάνω (φυσική - πολιτική ηγεσία). Ο Συνδικαλισμός στο Πυροσβεστικό Σώμα ήταν αποδεκτός και επιβλήθηκε από τα κάτω (από τους πυροσβέστες).

Είναι γνωστό ότι όσοι έζησαν τα πραγματικά γεγονότα, γνωρίζουν τα όσα κυκλοφορούσαν, τις φήμες και τις διαδόσεις για πιθανές δυσμενείς συνέπειες όχι μόνο υπηρεσιακά πειθαρχικές αλλά και παραπέρα διώξεις, ακόμη και περί αποτάξεως όλων αυτών που ανέπτυσσαν ενεργητική συμμετοχή και δράση, για τη δημιουργία Συνδικαλισμού στο Πυροσβεστικό Σώμα. Ο λόγος ότι τάχα, όλα όσα κάνουν είναι παράνομα και οι ίδιοι είναι παράνομοι και άλλα τέτοια. Όλα όσα κυκλοφορούσαν εκείνη την περίοδο, τα συνόψιζαν ως περιρρέουσα ατμόσφαιρα.

Τελικά οι πυροσβέστες κρίναμε απαραίτητο και αναγκαίο να δημιουργήσουμε ένα Συνδικαλιστικό όργανο στο Πυροσβεστικό Σώμα για τον κλάδο μας και το δημιουργήσαμε. Το ονομάσαμε Πανελλήνια Ένωση Υπαλλήλων Πυροσβεστικού Σώματος (Π.Ε.Υ.Π.Σ).

Μας απασχολούσε από την αρχή και μας προβλημάτιζε πολύ έντονα, βαθιά και βασανιστικά, για το ποια θα πρέπει να είναι η σταθερά, τα χαρακτηριστικά γνωρίσματα και η λειτουργία του Συνδικαλιστικού μας οργάνου. Κυριαρχούσαν το ζήτημα της πραγματικής ενότητας των πυροσβεστών και το ζήτημα του διεκδικητικού αγωνιστικού προσανατολισμού του Συνδικαλιστικού μας οργάνου, συνδεδεμένο μαζί με όλο το εργατικό Συνδικαλιστικό κίνημα.

Επισκεφθήκαμε σχεδόν το σύνολο των Πυροσβεστικών Υπηρεσιών πανελλαδικά. Απευθυνθήκαμε στους Συναδέλφους και συζητήσαμε με το σύνολο των πυροσβεστών, με ειλικρίνεια, καθαρή καρδιά και θέρμη στη ψυχή μας, για όλα τα αιτήματα και τα προβλήματα που μας απασχολούσαν. Αναπτύξαμε παραπέρα τους προβληματισμούς μας, συνδιαμορφώνοντας και καθορίζοντας έτσι από κοινού το πλαίσιο των κινήσεων, του προσανατολισμού και της δράσης μας. Τα ιδρυτικά μας Μέλη ανέρχονται σε πολλές εκατοντάδες. Τα Μέλη μας  συνολικά ανέρχονται σε αρκετές χιλιάδες και αυτό μας δίνει την εικόνα της συμμετοχής και της συσπείρωσης των πυροσβεστών.

Στην Π. Ε. Υ. Π. Σ δώσαμε το χαρακτηρισμό «Ο ΝΑΟΣ ΤΩΝ ΠΥΡΟΣΒΕΣΤΩΝ». Έτσι χαρακτηρίσαμε το Συνδικαλιστικό μας όργανο, ως το χώρο που θα στεγάσει και θα χωρέσει τις προσδοκίες και τις ελπίδες όλων των πυροσβεστών και τα ωφελήματα της κοινωνία μας. Λέγαμε ακόμη ότι η Π.Ε.Υ.Π.Σ  είναι μια θρησκεία χωρίς άπιστους.

Συναντηθήκαμε και συζητήσαμε με τη φυσική και πολιτική μας ηγεσία και τις ενημερώσαμε με σύνεση και συνέπεια πως το Συνδικαλιστικό μας όργανο, οι συνδικαλιστές και οι πυροσβέστες διεκδικούμε λύσεις, χωρίς υποχωρήσεις και συμβιβασμούς. Απαιτούμε και υπερασπιζόμαστε το δίκιο μας, τα αιτήματά και τα προβλήματά μας, που έχουν προεκτάσεις στο Πυροσβεστικό Σώμα και την κοινωνία. 

Δεν λειτουργήσαμε προσωπικά, υπολογιστικά, επιλεκτικά ή διχαστικά. Λειτουργήσαμε χωρίς τεχνητούς διαχωρισμούς, με ειλικρίνεια και καθαρότητα, χωρίς περιορισμούς αριθμητικά στις εγγραφές μελών και χωρίς αποκλεισμούς για κανέναν πυροσβέστη, όποιας βαθμίδας και απόχρωσης. Λειτουργήσαμε με πίστη πως στο πλαίσιο της ειλικρινούς, καθαρής, γνήσιας και δίκαιης αγωνιστικής δράσης και σχέσης θα πετύχουμε το πλέον επιθυμητό για την πραγματική ενότητα των πυροσβεστών.

Χωρίς καμιά έπαρση, μπορούμε να πούμε, πως τότε τα αποτελέσματα των πυροσβεστών ήταν αξιοθαύμαστα, άξια βαθύτερης μελέτης, ανάλυσης και έρευνας. Να λάβουμε υπόψη μας ότι οι πυροσβέστες  αποτελούσαν ένα ευρύτατο φάσμα, ένα Μωσαϊκό πολιτικών αποχρώσεων.

Πως, λοιπόν, κατόρθωσαν οι πυροσβέστες χωρίς καμιά προηγούμενη εμπειρία και με τόσες δυσκολίες να διεκπεραιώσουν ένα τόσο πολύ μεγάλο όγκο δουλειάς; Να αναπτύξουν ένα αδιάκοπο οργασμό, σε διαδικασίες, λειτουργίες και άλλα, μέσα σε ένα πολύ σύντομο χρονικό πλαίσιο που καθοριζόταν; Πως πραγματικά κατόρθωσαν οι πυροσβέστες να χειριστούν πράγματα με ένα τέτοιο τρόπο, έτσι ώστε να συνεννοηθούν άριστα, να συνδυάσουν, να ομονοήσουν και να συμφωνήσουν μεταξύ τους;
Είναι απαραίτητο και αναγκαίο να μάθουμε, πως οι πυροσβέστες τότε κατόρθωσαν να στοχεύσουν με τόση ακρίβεια και να κάνουν τόσο καλά αυτή την κοινωνική τέχνη και σχέση που λέγεται Συνδικαλισμός. 

Πιστεύω πως η κινητήρια δύναμη ήταν ενσυνείδητα η καθαρότητα, η ειλικρίνεια και η πίστη μας για την πραγματική ενότητα και συλλογικότητα, αυτά είχαν καθοριστική επίδραση. Έτσι είχαν και έτσι ήταν τα πράγματα τότε.
Πως διαμορφώνονται τα πράγματα μετά;
Από τότε μέχρι και σήμερα, μετά από 32 ολόκληρα χρόνια Συνδικαλιστικής ενέργειας των πυροσβεστών γεννιέται το ερώτημα. Τι κάναμε, τι κάνουμε, που βρισκόμαστε και που πάμε;
Σήμερα πλέον είναι αλήθεια φανερό πως οι Συνδικαλιστικές πλειοψηφίες που διαμορφώνονται έχουν οδηγήσει και προσαράξει τον Συνδικαλισμό και τα Συνδικαλιστικά μας όργανα στο βάλτο. Δεν κουνιέται φύλλο. Οι συνδικαλιστικές πλειοψηφίες αναλώνονται στη διεκπεραίωση εγγράφων και στην ανταλλαγή προσκλήσεων και επιστολών με σφραγίδα και υπογραφή και διατηρούν μόνο τα προνόμια που τους αναγνωρίζει ο νόμος. Ακολουθούν και εφαρμόζουν πιστά τις οδηγίες στα πλαίσια της διατεταγμένης Υπηρεσίας που τους έχουν αναθέσει. Λειτουργούν και μόνο στη βάση της πολιτικής αντίληψης, τακτικής και πρακτικής, που υπαγορεύει και ορίζει τη λογική του φύγετε εσείς για να έλθουμε εμείς.
Ο Συνδικαλισμός του Πυροσβεστικού Σώματος δέχεται επίθεση. Κάποιοι παρακολουθούσαν τις εξελίξεις και βλέποντας αυτόν τον προσανατολισμό και την πορεία του Συνδικαλιστικού μας οργάνου, αυτοί οι κάποιοι φαίνεται πως ανησύχησαν αρκετά. Θέλησαν να εξασθενήσουν το Συνδικαλιστικό όργανο των πυροσβεστών και αν σπείρουν το μικρόβιο επιδημικής κρίσης ανάμεσα στους πυροσβέστες. Έτσι σε μια χρονική στιγμή αναλαμβάνουν τη δουλειά και μπαίνουν στο παιχνίδι, όπως θα λέγαμε, οι ειδικές υπηρεσίες, εξωγενείς παράγοντες και πρόσωπα με ειδικότητα και εσωγενή πρόθυμα, υπάκουα και ιδιοτελή πρόσωπα που χρησιμοποιήθηκαν σαν ιμάντες μεταφοράς, για να ανακόψουν και να αλλάξουν την πορεία του Συνδικαλισμού των πυροσβεστών.
Βάζουν στόχο και σκοπό να εκφυλίσουν, να ευτελίσουν και να θέσουν στο περιθώριο τον Συνδικαλισμό στο Πυροσβεστικό Σώμα, να τον ελέγξουν και να τον χρησιμοποιήσουν για τις δικές τους ανάγκες και τα δικά τους συμφέροντα. Να τον χειραγωγήσουν. 

Ακολούθησαν και εφάρμοσαν με σχέδιο πολύ καλά μελετημένο μεθόδους συνεχούς πίεσης και επιβάρυνσης της ψυχολογίας των πυροσβεστών. Δημιούργησαν σύγχυση και αβεβαιότητα. Έσπειραν και καλλιέργησαν την ατομικότητα και την ιδιοτέλεια, την αδιαφορία και την αδράνεια, τη συναίνεση και την ενδοτικότητα, την υποχώρηση και τη σιωπή, την υποταγή και την υποδούλωση. 
Είναι φανερό πως στοχεύουν και σκοπεύουν κύρια να εξουδετερώσουν και να παραλύσουν κάθε δύναμη αντοχής για να σβήσουν τη θέληση των πυροσβεστών για διεκδικήσεις και αγωνιστική δράση και κάθε σύνδεση με όλο το εργατικό Συνδικαλιστικό κίνημα.
Αναφερθήκαμε πριν πως η Π.Ε.Υ.Π.Σ ήταν ο ναός όλων των πυροσβεστών για να στεγάσει τις ΕΛΠΙΔΕΣ όλων των πυροσβεστών. Μια παρατήρηση πάνω σε αυτό. Αν πάρουμε τη λέξη ΕΛΠΙΔΑ και το γράμμα Λ το μεταφέρουμε μπροστά από το γράμμα Ε, τότε η ΕΛΠΙΔΑ μετατρέπεται σε ΛΕΠΙΔΑ. Έτσι, λοιπόν, το Συνδικαλιστικό μας όργανο μετατρέπεται σε ΛΕΠΙΔΑ για το Πυροσβεστικό Σώμα και τους πυροσβέστες.
Γεννιέται το ερώτημα, όπως λέμε, τι να κάνουμε;  Τι να κάνουμε; Αυτό το “τι να κάνουμε;” δεν πρέπει να αποτελεί δίλημμα προς το αδιέξοδο. To τι να κάνουμε προκύπτει και υπάρχει πολλά χρόνια, πρέπει να το γνωρίσουμε. Δεν έχουμε παρά να αφυπνίσουμε την ανθρώπινη και κοινωνική μας συνείδηση και υπόσταση και να πορευτούμε προς τη διέξοδο.
Μη ξεχνάμε ποτέ πως ο άνθρωπος είναι το υποκείμενο της ιστορίας και της εξέλιξης και αυτό πρέπει να αποτελεί εδραιωμένη αντίληψη και πεποίθηση όλων μας.

Η Ενωτική Αγωνιστική Κίνηση Πυροσβεστών (Ε.Α.Κ.Π), από τότε μέχρι και σήμερα δεν έπαψε να εντείνει τις προσπάθειές της και να καταβάλλει αγωνιστικά όλες τις δυνατότητές της στην υπόθεση της πορείας και του προσανατολισμού του Συνδικαλισμού των πυροσβεστών στο Πυροσβεστικό Σώμα, αλλά και στη σύνδεση  και συμμετοχή μας με όλο το εργατικό Συνδικαλιστικό Κίνημα. Η Ε.Α.Κ.Π υπερέχει Συνδικαλιστικά και κοινωνικά με θέσεις, επιχειρήματα και αποδείξεις.
Ο Συνδικαλισμός και οι Συνδικαλιστές δεν μπορεί να εκκολάπτονται, να καλλιεργούνται και να βγαίνουν μέσα από δοκιμαστικούς σωλήνες πειραματικά. Ο Συνδικαλισμός και οι Συνδικαλιστές δοκιμάζονται στον αγώνα και στη δράση. Αναπτύσσουν την ακεραιότητά τους και την αμείωτη θέλησή τους όχι μόνο για την υπεράσπιση των εργασιακών τους δικαιωμάτων, αλλά και για το σύνολο των ανθρώπινων και κοινωνικών αξιών. Πρέπει να είναι προετοιμασμένοι ακόμη και να ματώσουν γι΄ αυτά. 
Οι προσωπικές σχέσεις είναι χαρακτηριστικό των ανθρώπων. Οι συλλογικές, όμως, σχέσεις είναι κοινωνικά χρήσιμο και αναγκαίο επιτακτικά χαρακτηριστικό των ανθρώπων. Η ζωή καθίσταται άχρηστη, όσο παρατείνεται η αδράνεια και η ανοχή, η υποχώρηση, η σιωπή και η δουλεία. Η ζωή αξίζει μόνο σαν αγώνας, σαν δράση. Αλλοίμονο στην κοινωνία που δεν έχει προσφέρει αγάπη και σεβασμό και δεν έχει κατακτήσει την εμπιστοσύνη των παιδιών της.
- Τα όνειρά μας και οι ελπίδες μας, μαζί με τη δράση μας να γίνουν φλόγες για να κάψουν το κακό.

- Εμείς έχουμε το δίκιο. 

- Όλοι μαζί, το κεφάλι ψηλά.

Ως προς τη διάκριση, βράβευση, όπως την ονομάζετε, προς το πρόσωπό μου, λόγω της προσφοράς μου στο Συνδικαλισμό των πυροσβεστών και του Πυροσβεστικού Σώματος, πιστεύω πως κάθε άνθρωπος μπορεί να συμβάλλει θετικά στον καθορισμό των πραγμάτων στην πράξη, αρκεί να πιστεύει στο σκοπό αυτό.
Οι πράξεις, όμως, καθορίζουν ανεξίτηλα τα πράγματα και τους ανθρώπους, γιατί οι πράξεις είναι η βάση της απόδειξης. Πιστεύω πως είναι αντιφατικό και ανακόλουθο να διακρίνονται  και να βραβεύονται οποιαδήποτε πρόσωπα για την όποια θετική προσφορά τους, αλλά οι πράξεις να μην εφαρμόζονται και να μην υλοποιούνται, πολύ περισσότερο να αγνοούνται και να απορρίπτονται από εκείνους που τους βραβεύουν. Θεωρώ και εκτιμώ πως ο τρόπος αυτός δεν χρησιμοποιείται για να τιμήσει πραγματικά το πρόσωπο ή τα πρόσωπα, αλλά εξυπηρετεί κάτι διαφορετικό. Με το σκεπτικό αυτό δεν αποδέχομαι την πρόθεσή σας αυτή. Την αποδέχομαι, όμως, και μόνο στο όνομα του συνόλου των συναδέλφων πυροσβεστών που ανέπτυξαν ενεργή συμμετοχή και δράση στη δημιουργία του Συνδικαλισμού των πυροσβεστών στο Πυροσβεστικό Σώμα και στη σύνδεση και συμμετοχή μας με το εργατικό Συνδικαλιστικό Κίνημα.

